paragraph_text: Ostijarijat je služba ostijarija. Korijen imena sastoji se u tome što je u starokršćanskim vremenima hramska zgrada bila dvodijelna. Prvi dio bio je za katekumene i javne grješnike, a drugi dio namijenjen vjernicima koji su bili u punom euharistijskom zajedništvu. Te dvije skupine razlikovao je jedan čovjek koji je poznavao vjernike. Stajao je na vratima ulaska iz predvorja u hram. Kad je đakon nakon službe riječi davao poziv da katekumeni i javni grešnici napuste crkvu, ostijarij je nakon što bi oni izašli zatvorio vrata crkve. Smatra se da je od ostijarijeve službe, službe "vratara" ostao običaj u nekim krajevima na svijetu da svećenik na vratima crkve dočekuje vjernike i ondje ih pozdravlja, a poslije mise to isto napravi.